Kiterjedt tűzifa-kereskedői hálózatot buktattak le a Nébih ellenőrei

A Nemzeti Élelmiszerlánc-biztonsági Hivatal (Nébih) hatósági felügyelői több hónapos megfigyelést és ellenőrzést követően csaptak le a nyugat-dunántúli, nyolc főből álló hálózatra. A csalók nagyrészt eredetigazolás nélküli fatermékeket forgalmaztak. A hatóság összesen 21 millió forint értékű bírságot szabott ki az elkövetőkre, valamint tevékenységüket és két tehergépjármű használatát is megtiltották.

A Nébih-hez egy faanyag kereskedő tett bejelentést arról, hogy egy nyugat-dunántúli város környékén a tűzifa felvásárlásával és értékesítésével kapcsolatos visszaéléseket tapasztalt.A hatósági felügyelők helyszíni adatgyűjtésbe kezdtek, és rögzítették a potenciálisan érintett gépjárművek rendszámát. Bár további információk nem álltak rendelkezésre, a gépjármű-nyilvántartás adatai alapján a szakemberek sikeresen azonosították a csalásban érintett vállalkozásokat, személyeket. A nyolc elkövető egy része ugyan szerepelt az EUTR hatósági nyilvántartásban is, azonban – egyértelműen követhető tűzifa szállító tevékenységük ellenére – szállítójegyeket nem jelentettek be. A társhatóságok és az érintett önkormányzatok értékes adatokkal segítették a felderítést. A megfigyelt illegális fakereskedők végül a hatósági kifogásokra nem tudtak kielégítő válaszokat adni vagy megfelelő bizonyítékokat bemutatni. A szakemberek az eredetigazolás nélküli fatermékek értékesítéséért összesen 21 millió forint értékű bírságot szabtak ki, valamint az érintettek tevékenységének – és esetenként a gépjárműveik használatának – tiltása mellett döntöttek. A Nébih a jövőben is mindent megtesz az illegális tűzifakereskedelem felderítéséért és felszámolásáért, amit jelentős mértékben segít az adatelemzés, továbbá a vásárlók, a jogszerű vállalkozások bejelentései és a hatóságokkal való hatékony együttműködés.

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/11219/kiterjedt-tuzifa-kereskedoi-halozatot-buktattak-le-a-nebih-ellenorei/